ซีไอเอ็มบีเดลี่อินคัมผลตอบแทนสูง3%
ซีไอเอ็มบี ส่งกองทุนตราสารหนี้ซื้อขายได้ทุกวัน ชูบริหารคล่องตัวเหนือมันนี่มาร์เก็ต คาดผลตอบแทน 3%
3 เม.ย. 2555

ซีไอเอ็มบี ส่งกองทุนตราสารหนี้ซื้อขายได้ทุกวัน ชูบริหารคล่องตัวเหนือมันนี่มาร์เก็ต คาดผลตอบแทน 3% 
นายอนุสรณ์ บูรณกานนท์ กรรมการผู้จัดการ บริษัทหลักทรัพย์จัดการกองทุน (บลจ.) ซีไอเอ็มบีพรินซิเพิล เปิดเผยว่า บริษัทได้ออกกองทุนเปิดซีไอเอ็มบีพรินซิเพิล เดลี่ อินคัม เสนอขายครั้งแรกตั้งแต่วันที่ 30 มี.ค.-5 เม.ย. 2555 เป็นกองทุนตราสารหนื้ที่ซื้อขายได้ทุกวันทำการ มีความยืดหยุ่นในการบริหารเหนือกว่ากองทุนมันนี่มาร์เก็ตทั่วไป ด้วยกลยุทธ์เพิ่มโอกาสรับผลตอบแทน (Enhaned Return) ให้สูงกว่ากองทุนประเภทเดียวกันของคู่แข่ง โดยจะลงทุนในตราสารหนี้ในต่างประเทศไม่เกิน 79% 
นอกจากนี้ เป็นกองทุนตราสารหนี้กองแรกในไทยที่แบ่งชนิดหน่วยลงทุนเป็น 3 ประเภทตอบสนองความต้องการผู้ลงทุน ได้แก่ 1.ชนิดสะสมมูลค่า เหมาะกับนักลงทุนรายย่อยและบริษัทที่ต้องการรายได้จากส่วนต่างจากการลงทุน 2.ชนิดรับซื้อคืนหน่วยลงทุนอัตโนมัติ เหมาะกับรายย่อยที่ต้องการรายได้สม่ำเสมอ 3.ชนิดรับเงินปันผล เหมาะกับนักลงทุนสถาบันที่ต้องการรายได้สม่ำเสมอในรูปของเงินปันผล 
นายเจษฎา สุขทิศ ประธานเจ้าหน้าที่การลงทุน บลจ.ซีไอเอ็มบีพรินซิเพิล กล่าวว่า กองทุนสามารถลงทุนตราสารต่างประเทศชั้นดี หรือปรับเพิ่มสัดส่วนของตราสารที่ยาวขึ้นเล็กน้อยเพื่อเพิ่มผลตอบแทน โดยเบื้องต้นจะลงทุนต่างประเทศไม่เกิน 2530% ของพอร์ต และคาดว่าผลตอบแทนของกองทุนประมาณ 3% ต่อปี เหมาะสำหรับใช้บริหารสภาพคล่องระยะสั้น เนื่องจากถอนได้ทุกวันและรับเงินคืนในวันถัดไป 
สำหรับแนวโน้มอัตราดอกเบี้ยคงไม่น่าลงต่อ และก็ไม่ปรับขึ้นในเร็วๆ นี้ ต้องรอดูครึ่งปีหลัง
นายสมชัย บุญนำศิริ กรรมการผู้จัดการ บลจ.กรุงไทย กล่าวว่า อัตราผลตอบแทนของเงินฝากและตราสารการเงินระยะสั้นของธนาคารพาณิชย์ช่วงที่ผ่านมาให้ผลตอบแทนเฉลี่ยต่ำกว่า 3.2% ต่อปี หลังหักภาษี ณ ที่จ่าย แม้จะมีการเสนอรูปแบบเงินฝากที่ให้ผลตอบแทนเพิ่มขึ้นในรูปขั้นบันได 
ขณะที่บริษัทเอกชนในประเทศเริ่มเสนอขายหุ้นกู้ระยะกลางถึงระยะยาวเพิ่มขึ้น เนื่องจากมีทิศทางชัดเจนว่าอัตราดอกเบี้ยระยะสั้นไม่ปรับลดลง ขณะที่อัตราดอกเบี้ยระยะกลางและยาวมีโอกาสปรับเพิ่มขึ้นในอนาคต
บลจ.กรุงไทย ปิดขายกองทุนเปิดกรุงไทยตราสารหนี้ เอฟไอเอฟ 25 วันที่ 2-10 เม.ย. 2555 อายุ 12 เดือน ลงทุนในเงินฝากประจำของธนาคารพาณิชย์ในต่างประเทศ ปิดความเสี่ยงจากอัตราแลกเปลี่ยน ผลตอบแทนประมาณ 4.05% ต่อปี ส่วนกองทุนเปิดกรุงไทยประจำ 6 เดือน คุ้มครองเงินต้น 1 ขายวันที่ 2-5 เม.ย.นี้ อายุ 6 เดือน ลงทุนพันธบัตรรัฐ ผลตอบแทนประมาณ 2.8% ต่อปี